Түбән Новогородның Уразавыл мәдәният йортында Рәшит Ваһапов фестивале узды

	Быел, 7 май көнне, күренекле якташларыбызның берсе булган бөек җырчы Рәшит Ваһаповның тууына 105 ел тулды. Бу мәшһүр җырчының гомере кыска булса да, кабатланмас моңы, чиксез таланты мәңгелеккә калды. 	 Аның исемен мәңгеләштерүдә авылдашы, Түбән Новгород өлкәсендә Кызыл Октябрь районында Актук авылында туып-үскән, Казанда яшәүче якташыбыз Рифат Фаттаховның өлеше әйтеп бетергесез зур. 9 ел рәттән фестиваль бөтен дөнья буйлап атлый, аның географиясе шактый киң – Кытай, Финляндия, Германия, Польша, Украина, Казахстан, Эстония, Америка Кушма Штатлары, Россиянең төрле төбәкләре. Һәм, әлбәттә, фестивальнең чишмә башы – җырчының туган ягы. Менә быел да Рәшит Ваһапов исемендәге тугызынчы татар җыры фестивале 23 май көнне Түбән Новогород өлкәсе Уразавыл мәдәният йортында аншлаг белән узды. Аны гамәлгә куючы – ТРның атказанган мәдәният хезмәткәре, Муса Җәлил исемендәге премия лауреаты, фестиваль проектының авторы һәм җитәкчесе хөрмәтле Рифат Фаттахов. Фестиваль башланыр алдыннан район җитәкчеләре, кунаклар, оештыручылар җырчының туган авылы Актукка барып, аның һәйкәленә чәчәкләр куйдылар.

Билгеләнгән вакытка район клубы халык белән шыгрым тулды, авыллардан, бүтән районнардан да Рәшит Ваһаповның иҗатын яратучылар байтак килгәннәр иде. Нәкъ шушы көннәрдә безнең төбәктә Финляндиядә яшәүче мөселман кардәшләребездән торган 32 кешелек делегация дә кунак булды. Әлбәттә, аларның фестивальгә кунак булып чакырылулары бу кичәне тагын да күркәмрәк итте, аның дәрәҗәсен күтәрә төште.

“Бүген биредә зур бәйрәм, җыр-моң бәйрәме һәм бу бәйрәмне булдыруда һәрчак төрле яктан ярдәм иткәне өчен аның төп оештыручысы – ТРның мәдәният министрлыгына, Татарстан хөкүмәтенә, шәхсән Президент Рөстәм Миңнехановка зур рәхмәтемне белдерәм. 

Шулай ук Түбән Новгород өлкәсе хөкүмәте белән дә без тыгыз элемтәдә эшлибез һәм һәрьяктан ярдәм сизеп торабыз, моның өчен өлкә губернаторы Валерий Шанцевка олы рәхмәт әйтәсем килә”, - диде Рифат Әхмәтович фестивальне ачканда. Аннары ул сәхнәгә кунакларны чакырды. Алар арасында Кызыл Октябрь районы үзидарә башлыгы Халит Сөләйманов, өлкә хөкүмәте вәкиле, эчке сәясәт министрының урынбасары Сергей Тарасов, Финляндия татарлары делегациясенең җитәкчесе Атик Али, андагы мәхәлләнең имам-хатибы, шулай ук якташыбыз, чыгышы белән Сафаҗайдан булган Рамил хәзрәт Беляев, Спас районы администрациясе башлыгының урынбасары Рамил Салихҗанов, Нижгар татарлары конгрессының рәисе Гаяр Хәсәнов, имам Мөнир хәзрәт Багаутдинов иде. Алар барысы да халыкны сәламләп, күңелле ял теләделәр, бу чараның мөһимлеген билгеләп үттеләр. Сергей Михайлович өлкә хөкүмәте һәм шәхсән губернаторның сәламнәрен җиткерде. “Безнең өлкәдә күп милләтләр үзара дус, тату яшиләр. Нижгар җире күренекле шәхесләргә бай, Рәшит Ваһапов шуларның берсе һәм без барыбыз да аның белән горурланабыз. Һәр халыкка үзенең мәдәниятен, телен, үзенчәлекләрен саклап үстерү өчен бездә бөтен шартлар тудырыла”, - диде ул.

Телебезне, динебезне, гореф-гадәтләребезне сакларга кирәк дип сөйләргә яратабыз без, әмма кайчак сүздән уза алмыйбыз. Ә Финляндиядә яшәүче милләттәшләребез бу өлкәдә уникаль үрнәк – алар гасырлар буе бу бәяләрне саклап киләләр һәм олы мирас итеп буыннан буынга тапшыралар. Аларның кайнар сәламнәрен Атик Али  һәм хөрмәтле Рамил хәзрәт җиткерделәр. Атик әфәнденең тамырлары Актук авылыннан икән, ә Рәшит Ваһапов белән алар туган да тиешлеләр – аның әтисе ягыннан әбисе җырчының әтисе Ваһап мулла белән бертуган булганнар. “Мин бу туганлык җепләре белән чын күңелдән горурланам һәм җырчы абзыемның иҗатын саклап үстерүгә, аның исемен мәңгеләштерүгә күп көч куйган өчен Рифат әфәндегә олы рәхмәтемне белдерәм”, - диде Атик Али һәм Рамил хәзрәт белән бергәләп Х.Сөләймановка, Р.Фаттаховка, Р.Салихҗановка, Мәскәүдә яшәүче якташыбыз Җ.Фәйзрахмановка ислам динен, татар телен, милли мәдәниятне, тарихны саклау һәм үстерү эшендә күрсәткән олы хезмәтләре өчен Финляндия мәхәлләсе исеменнән Рәхмәт хатлары тапшырдылар, анда чыгып килгән “Мәхәллә хәбәрләре” исемле журналларын бүләк иттеләр.

Концерт программасын бик матур итеп Замирә Гәрәева алып барды. Төрле елларда фестивальнең лауреатлары исемнәренә лаек булган яшь артистлар Гөлсирин Абдуллина, Айдар Рәкыйпов, Сиринә Зәйнетдинова, Наил Хөсәенов Рәшит абыйларының җырларын, эстрада җырларын башкарып, тамашачыларны шатландырдылар. Кытайлы милләттәшебез, хәзер Казан консерваториясе студенты Морат Базарбай “Алмагачларым” җырын башкарганда, аңа бөтен зал кушылды. 

“Сәйдәш” бию ансамбле солистлары биегәндә (фотода), күңелләр дәртләнде. Ә инде үткән елгы фестивальнең гран-при иясе Ришат Төхфәтуллинга (фотода) алкышларның иң көчлеләре булды – аның искиткеч көчле, моңлы тавышы кемне дә битараф калдырмады. Беренче гран-при иясе Филүс Каһиров белән берәттән алар Рәшит абыйлары мирасының лаеклы дәвамчылары дияргә була. Финляндия кунаклары бу кичәдән бигрәк канәгать калдылар, аларның артистлар белән бергәләп чын күңелдән җырлаулары, кайчак биеп тә алулары сокландырды.

Ахырда, барлык артистлар сәхнәгә чыгып башкарган “Туган тел”гә бөтен зал аягүрә басып кушылып җырлаганда, фин кардәшләребезнең күзләрендә яшь тамчылары күренде, аларның бу концертта алган тәэсирләре әле озакка җитәр, әлбәттә.

Бүгенге фестиваль Рәшит Ваһаповның бөеклеген, аның иҗатының мәңгелеген тагын бер тапкыр ачыклады”, - диде алып баручы һәм бу чынлап та шулай. Шагыйрь Ш.Маннаповның җырчыга багышлап язган шигырендә түбәндәге юллар бар:

Йолдыз гомере – нурларында,
Үзе сүнә – нуры кала,
Җырчы гомере – җырларында,
Үзе китә – җыры кала...
Киләчәккә халкы белән
Үзе булып җыры бара...

Әйе, бөек җырчы, легендар шәхес Рәшит Ваһаповның исеме, аның иҗаты, искиткеч, кабатланмас моңы халкыбызның мәңгелек мирасы булып сакланып килә, фестиваль моны тагын бер тапкыр исбатлады. Һәм без аның белән унынчы, юбилейлысына кадәр дип саубуллаштык.  1 
 2
 Автор фотолары.         
  
	Н.ЖИҺАНШИНА	
Туган як

	№ 21 | 31.05.2013	


